ജ്വല്ലറിയില് അവശേഷിച്ചത് മുക്കാല് കിലോ സ്വര്ണവും രണ്ടര കിലോ വെള്ളിയും മാത്രം നാദാപുരം: കോടികളുടെ തട്ടിപ്പ് നടന്ന കല്ലാച്ചിയിലെ ജ്വല്ലറിയില് അവശേഷിച്ചത് മുക്കാല് കിലോ സ്വര്ണവും രണ്ടര കിലോ വെള്ളിയും മാത്രം.150 ലേറെ നിക്ഷേപകരെ വെട്ടിലാക്കി തട്ടിപ്പ് നടത്തിയ കല്ലാച്ചിയിലെ ന്യൂ ഗോള്ഡ് പാലസ് ജ്വല്ലറിയില് പോലീസ് നടത്തിയ തെളിവെടുപ്പിലാണ് അവശേഷിക്കുന്ന സ്വര്ണ്ണാഭരണങ്ങളുടെ കണക്ക് പുറത്ത് വന്നത്.മൂന്നാഴ്ച മുമ്ബാണ് ജ്വല്ലറിയില് നടത്തിയ തട്ടിപ്പ് പുറത്ത് വന്നത്. നിക്ഷേപകര് ജ്വല്ലറിയിലെത്തി ബഹളം വയ്ക്കുകയും മറ്റും ചെയ്തതോടെ പോലീസെത്തി ജ്വല്ലറി പൂട്ടുകയും തട്ടിപ്പ് പുറത്തുവന്നതോടെ ജ്വല്ലറി പൂട്ടി സീല് ചെയ്യുകയുമായിരുന്നു.തുടര്ന്ന് തിങ്കളാഴ്ച രാവിലെ പോലീസും മറ്റും ചേര്ന്ന് ജ്വല്ലറി പരിശോധിക്കുകയായിരുന്നു. ജ്വല്ലറിയുടെ ലോക്കറില് സൂക്ഷിച്ച നിലയിലായിരുന്നു മുക്കാല് കിലോ വരുന്ന ആഭരണങ്ങള്. കൂടാതെ രണ്ടര കിലോ വെള്ളി ആഭരണങ്ങളും നിരവധി ഇടപാടുകാരുടെ ചെക്കുകളും.എഗ്രിമെന്റ് പേപ്പറുകളും മാത്രമാണ് കണ്ടെത്തിയത്. ജ്വല്ലറിയില് നിന്ന് നേരത്തെ തന്നെ ആഭരണങ്ങള് മുഴുവനായി മാറ്റിയെന്നാണ് പോലീസ് നിഗമനം.